
УВАЖАЕМИ ГОСПОДИН МИНИСТЪР, 
Фондация „Антикорупционен фонд“ (АКФ) е независима гражданска организация, която съдейства на институциите за превенция и разследване на корупцията във високите етажи на властта. Като неправителствена организация извършваме проверки и анализ на достъпни източници и документи, за да подпомогнем разкриването на корупционни действия и злоупотреба с власт. 
Осъществявайки нашата основна дейност въз основа на мониторинг върху публично достъпна информация, включително такава от парламентарен контрол, се информирахме за следните факти, касаещи възлагането на дейността по удълбочаване на Канал 1 и Канал 2, пристанище Варна, от Държавно предприятие „Пристанищна инфраструктура“ (ДППИ) на търговско дружество "Транспортно строителство и възстановяване" (ТСВ ЕАД) – с принципал министъра на транспорта, по модела на вътрешно възлагане, т.нар. in-house, което дружество наема консорциума "ЕС Билд", а в действителност дейността във Варненското пристанище е извършена от специализирани руски кораби дълбачки, собственост на компанията "Гидрострой", регистрирана в Калининград. 
Предвид, че възложената на търговското дружество дейност е превъзложена, при това многократно и изпълнителят по договорите практически е заменен, възникват основателни съмнения относно законосъобразността на възлагането, изпълнението и контрола. В допълнение, поради наличието на публични данни за невъзможност за завършване на проекта, изпълнен на 80% към настоящия момент, за което са разходвани 393 млн. лв., възникват и основателни съмнения относно неговата целесъобразност.
 
Поради това Ви сезираме по компетентност, като молим да извършите необходимите проверки за законосъобразност, да съберете относимите доказателства и установите дали са налице извършени длъжностни и/или други престъпления и/или административни нарушения, във връзка със сочените обстоятелства.

I. Хронология и анализ на данните.
1. Пътят от входа на Варненското езеро до терминалите на пристанище „Варна-запад“ в Белославското езеро е дълъг 14 морски мили (или около 26 км). Край него са разположени общо 14 пристанища с различен профил, по-голямата част от които частни. Пътят до кейовете е дълъг и периодично създава проблеми заради наносите от пясък и тиня, а дълбочината му от 12.5 м не позволява движението на модерните високотонажни кораби от типа постпанамакс – до 60–70 хил. тона, с по-големи дълбочини на газене. По тази причина удълбочаването е най-голямата инвестиция в пристанищната инфраструктура на държавата за последните 45 години - след изграждането на пристанищен терминал "Варна-запад" през 1974 г. и прокопаването на плавателните канали до него през 1976-1978 г. 

2. Проектът за удълбочаване на пристанището е включен в инвестиционната програма на Държавното предприятие „Пристанищна инфраструктура“, ЕИК 130316140 („ДППИ“) за 2019 г. От документ с наименование “Бизнес план 2019”, публикуван на интернет страницата на ДППИ[footnoteRef:1], е видно, че предприятието предвижда през 2019 г. разработване на инвестиционна програма за поддържане, ремонт и рехабилитация на пристанищната инфраструктура, в Инвестиционни дейности, раздел първи, т. 1 Инвестиционни обекти, изпълнявани с капиталов трансфер. Става ясно, че средствата, с които ще се реализира проектът са държавни, тъй като през октомври 2019 г. кабинетът на Бойко Борисов решава с проектобюджета за 2020 г. да отпусне 220 млн. лв. на ДППИ за "удълбочаване на плавателни канали 1 и 2 в пристанище Варна"[footnoteRef:2]. [1:  http://www.bgports.bg/bg/page/100]  [2:  https://www.capital.bg/politika_i_ikonomika/bulgaria/2019/11/08/3988327_da_kopaesh_dunoto_za_dogan/] 


3. Обект на финансирането е „Проектиране и удълбочаване на Канал 1 и Канал 2, Пристанище Варна – инженеринг“. В обосновката на проекта е посочено, че за развитие на пристанищата в района на Варна, което да съответства на съвременните тенденции за увеличаване на големината на корабите, съществуващите ограничения са основно от недостатъчните дълбочини в Канал 1 (12,50 м) и Канал 2 (12,30 м.). Посочена е прогнозна стойност за реализацията на обекта 300 000 000 лв., предвидена за 2019/2020 г. В Бизнес план 2020 прогнозната стойност нараства до размер от 348 206 018,94 лв., като реализацията е предвидена за 2019/2021 г. Липсва обосновка относно формирането стойността на проекта, както и относно последващото й нарастване.

4. В първите месеци на 2020 г. по силата на споразумение, сключено на основание вътрешноведомственото или т. нар. „инхаус“ (in-house) възлагане, ДППИ прехвърля 163.5 млн. лв.[footnoteRef:3] на държавното "Транспортно строителство и възстановяване" ЕАД, ЕИК 205677435 ("ТСВ" ЕАД), бивше държавно предприятие "Транспортно строителство и възстановяване" ДП, ЕИК 130847116.  [3:  https://www.capital.bg/politika_i_ikonomika/bulgaria/2021/08/20/4244441_kak_230_mln_lv_potunaha_vuv_varnenskoto_ezero/] 


5. Въз основа на изложеното дотук възникват въпроси относно законосъобразността на възлагането, тъй като ТСВ ЕАД не извършва и не разполага с капацитет за извършване на драгажни дейности за увеличаване на дълбочината на морски пътища, а му е възложено извършването на услуги, които не са предмет на неговата дейност. От сайта на ТСВ ЕАД става ясно, че дейността на дружеството е свързана с реконструкция на железен път, среден ремонт, текущо поддържане, изкопно-насипни работи за нови жп линии, електрификация на жп линии, строителство и реконструкция на трамвайни и тролейбусни линии и др. подобни дейности. Поради това, не са налице предпоставките за приложение на специалните режими за in-house възлагане по реда на чл. 14 от ЗОП, независимо че ДППИ и ТСВ ЕАД имат общ принципал – министърът на транспорта. 

6. Поради липсата на опит в драгажни дейности за увеличаване на дълбочината на морски пътища ТСВ ЕАД наема като подизпълнител консорциума „ЕС Билд“, в който влизат дружествата „ЕИС строителна компания“ АД, ЕИК 205921868 (с предишно наименование „ЕИС строителна компания“ ООД, ЕИК 131296032) и „СЕМ ремонт“, ЕИК 148085709. Но вместо тях през пролетта на 2020 г. във Варненското езеро влизат специализирани руски кораби – дълбачки, собственост на регистрираната в Калининград компания „Гидрострой“[footnoteRef:4]. [4:  https://www.dnevnik.bg/bulgaria/2020/08/06/4099532_durjavata_burzo_razchistva_putia_kum_pristanishteto_na/
] 


7. [bookmark: _Hlk99348640]Публичната информацията относно извършените плащания за извършване на драгажните работи с течение на времето непрекъснато се увеличава, като през юли 2021 г., от изнесената от финансовия министър Асен Василев информация стана ясно, че ТСВ ЕАД е сключило договор с "ЕС Билд" на стойност 393 млн. лв.[footnoteRef:5]  [5:  https://chernakniga.bg/istoriya-za-393-mln-lv-dva-metra-kal-i-nyakolko-ruski-dalbatchki/ ] 


8. От отговор на министъра на транспорта oт 07.03.2022 г.[footnoteRef:6] по депутатско питане става ясно, че до момента от ТСВ ЕАД към "ЕС Билд" ДЗЗД са разплатени общо 348 626 269 лв. От същия отговор е видно и че „ЕС Билд“ ДЗЗД отказва на министъра достъп до последващите договори, сключени между него и подизпълнители, извършили строителните дейности. Видно от отговора, при строителството са допуснати и нарушения на Закона за устройство на територията и подзаконовите актове към него, като строителните книжа са подписвани от лице, което не е участник в строителния процес. Във връзка с последното обстоятелство, ДНСК и АДФИ са установили данни за престъпление – измама.  [6:  https://parliament.bg/pub/PK/47938447-254-06-124.pdf?fbclid=IwAR1pBqK4YeatOh35pjeqIZWmei2AxwJb3IXMknfKkaUz1o9Vx3PAqywen28
] 


9. ДППИ и ТСВ ЕАД отказват достъп до цялата документация по проекта. Едва след като са осъдени със съдебно решение на Административен съд Варна, ДППИ предоставят достъп, макар и силно ограничен на журналиста, спечелил делото по Закона за достъп до обществена информация. Според изготвения от ДППИ технически проект, във Варненското езеро се предвижда да бъдат изкопани малко над 7 млн. куб. м дънен пясък и тиня. До момента няма публична информация за договорената единична цена на куб. м. За сравнение, друга поръчка на Държавно предприятие „Пристанищна инфраструктура“ от 2015 г.[footnoteRef:7] са възложени при пряко договаряне на цена от 10 до 20 лв. на куб. м. Според медийни публикации, към момента пазарната цена за подобна услуга в други страни членки на ЕС е в размер на 10–12 евро на куб. м. Дори и при прилагане на средноевропейската цена от 12 евро (23 лв.) на куб. м, стойността на услугата, възложена от ДППИ на ТСВ ЕАД по изкопаване на 7 млн. куб. м. дънен пясък и тиня би възлязла на 161 млн. лв. – значително по-малко от първоначално отпуснатите от бюджета 220 млн. лв. Според техническия проект за удълбочаването на варненското пристанище депо „Налбанка“, където трябва да бъде извършвано депонирането, се намира в края на канал 1, тоест съвсем близо, а това следва да допринесе допълнително за понижаване на крайната цена на проекта. Разликата в стойността на услугата и платеното обаче става още по-значителна, ако базата за сравнение са платените от ДППИ към ТСВ ЕАД общо 435 млн. лв.[footnoteRef:8], от които 393 млн. лева са трансферирани от ТСВ ЕАД към „ЕС билд“ и 43 млн. лв. към други. Информация за договора, сключен между „ЕС Билд“ и „Гидрострой“ няма, но изчислението показва, че по пътя от държавния бюджет до руската компания са платени минимум 275 млн. лв. над пазарната цена за тази дейност или около 3 пъти над референтната цена по сходни поръчки. Това налага необходимостта от проследяване на пътя, по който протичат финансите по проекта, на какво основание, кога, на кого, какви суми са платени и преценка относно законосъобразността и целесъобразността на извършените разпореждания със средствата от държавния бюджет.  [7:  ОП 01158-2015-0004, открита с Решение РД-10-3 от 06.02.2015 г.]  [8:  съгласно Презентация от втория обществен съвет към министъра на финансите, посветена на капиталовите разходи – стр.22 https://www.minfin.bg/bg/1532?fbclid=IwAR3Lpz6IsIkAyO3GoghuPCFjy77nSwtvkz_wGlImuyeqh7eLQLqGVSpNCI8
] 


10. От трибуната на четиридесет и шестото народно събрание, двадесет и второ заседание София, сряда, 8 септември 2021 г.[footnoteRef:9] служебният министър на транспорта и бивш председател на УС на ДППИ Георги Тодоров по време на изслушване заявява следното. “Договорът е сключен между две държавни структури с един и същ принципал. Държавното предприятие е създадено по силата на закон, а ТСВ е универсален правоприемник на Държавно предприятие „Транспортно строителство и възстановяване“. Договорът, с който ТСВ ЕАД превъзлага на „ЕС Билд“, е на база {……} на Вътрешни правила, които ТСВ ЕАД са разработили и тези правила са одитирани и сертифицирани и се наричат „Правила за интегрирана система за управление на качеството по отношение на околната среда, здраве и безопасност при работа“. В съответствие с тези правила ТСВ ЕАД поддържа списък на потенциални доставчици на продукти и услуги и в този списък са вписани 59 дружества. ТСВ ЕАД е избрал това ДЗЗД на база този списък и на база нейните партньори – това са „ЕИС Строителна компания“ ЕООД. Изпратени са конкретни оферти и запитвания до четири потенциални дружества, които могат да извършват тази дейност, от страна на ТСВ, както Ви казах – „ЕИС Строителна компания“ ЕООД, „Некст Левъл Кънстракшънс“ ООД, „Главболгарстрой“ АД и „Инфраструктурно строителство“ АД. Съобразно протокола, който са направили за всеки конкретен избор на доставчик, ТСВ ЕАД са определили за изпълнител „ДЗЗД ЕС Билд“. Вероятно „Гидстрой“ са оторизиран представител на една от съставните части на това „ДЗЗД ЕС Билд“. Поради тази причина вероятно е избрана руската компания да извършва съответната дейност.“ [9:  https://www.parliament.bg/bg/plenaryst/ns/55/ID/10588] 


11. Обясненията по време на публичното изслушване на служебния министър на транспорта не обосновават законосъобразността на превъзлагане изпълнението на договора за удълбочаване, което още повече налага извършването на проверка и установяване налице ли са нарушения.

12. На 6 януари т.г., по време на първия си блицконтрол в ресорната комисия на Народното събрание министърът на транспорта Николай Събев съобщава, че работата по удълбочаването е приключена на 80%, като пътят до пристанището на ТЕЦ "Варна", собственост на Ахмед Доган, бил направен, но не и този до останалите 15 терминала. Министър Събев потвърди, че удълбочаването е невъзможно в три точки, една от които е Аспаруховият мост[footnoteRef:10]. Драгажните дейности започват и се извършват предимно във Варненското езеро, преди да е изкопано дъното под Аспаруховия мост, който е „вратата“ към каналите. В документацията към текстовата част на проектните документи за удълбочаването изрично е записано, че при извършването на удълбочаване под Аспаруховия мост задължително трябва да бъде извършено брегоукрепване. То трябва да бъде проектирано допълнително. До момента няма данни подобно проектиране да е започнало.  [10:  https://www.mediapool.bg/udalbavaneto-na-pristanishte-varna-pred-spirane-za-da-ne-padne-asparuhoviyat-most-news330806.html] 


13. От изнесеното от министъра става ясно, че при планирането и реализирането на проекта е предвидено и платено извършване на удълбочаване на каналите без да са предвидени средства и проект за удълбочаване на входа към тях – Аспаруховия мост, а това поставя въпроси относно целесъобразността на разходите и изобщо на проекта[footnoteRef:11]. Липсват данни и доколко ще е обективно възможно влизането в канала на големи кораби, предвид височината на тези кораби и преминаващия при Аспаруховия мост въздушен далекопровод, както и каква би била икономическата стойност на евентуално преместване на далекопровода. Няма данни до момента да са правени техническа и икономическа преценка на това обстоятелство.  [11:  https://www.dnevnik.bg/bulgaria/2022/01/13/4302286_asparuhov_most_se_okaza_predizvesteno_prepiatstvie_po/
] 


14. Въпросът относно целесъобразността стои и доколкото по план се предвижда драгирането да започне от канал 2 и спира преди кейовете на "Варна-запад". Пристанище Варна-запад е основното пристанище, което е на 11,70 м дълбочина, с 3423 м. кейова стена и по цялото езеро има общо още осем терминала, които се обслужват. За да бъде възможно достигналите до "Варна-запад" големи плавателните съдове да акостират е необходимо кейовите места да се удълбочат до 14,5 м., както и да се укрепи кейовата стена. Дейностите по удълбочаване и брегоукрепване на пристанище Варна-запад не са част от проекта, за тях не е платено и на този етап не са предвидени финансови средства. Това означава, че на практика за неопределено дълъг период „Пристанище Варна Запад“ няма да се ползва от удълбочаването на каналите, което обезсмисля проекта за тези терминали.

15. Целесъобразността на проекта е поставена под въпрос и поради наличието на подводни комуникации в каналите. Видно от налична документация при ДППИ (не публично достъпна, показана въз основа на съдебно решение по ЗДОИ единствено за преглед, без право на копия или извлечения) всички подводни документации са детайлно описани. При ДППИ са налични и геологични анализи (също предоставени само за преглед), съгласно които геологичният състав на дъното не дава възможност наличните комуникации да бъдат преместени и закопани по-надолу след евентуално удълбочаване на каналите. 

16. Поради това, че удълбочаването не е планирано, започвало и извършено в началната част на проекта – входа към каналите при Аспарухов мост, и в неговата крайна точка – кейовете на "Варна-запад", а е реализирано само в средната му част, включително е завършен пътят до пристанището на ТЕЦ "Варна", се налага извършване на проверка как е извършено планирането, изготвен ли е изобщо план на проект от такъв мащаб, изготвена ли е финансово-икономическа обосновка, изследвани ли са социално-икономическите ползи от проекта и налице ли са всички тези предпоставки преди разрешаване на трансфер на държавни средства. 

Във връзка с установените факти и обстоятелства възникват основателни съмнения за незаконосъобразно упражняване на правомощия и дейности в следните посоки:
II. Изводи за нарушения на нормативната уредба 

1. Държавното предприятие „Пристанищна инфраструктура“ е публичен възложител по смисъла на чл. 5 от ЗОП. Удълбочаването на плавателните канали в пристанище Варна по своята същност представлява извършване на строителни дейности по смисъла на ЗУТ. Съгласно чл. 3 от ЗОП строителството е един от обектите на обществени поръчки. Поради това ДППИ е задължено при възлагане дейностите по изпълнение на проекта по удълбочаване на плавателните канали да спази правилата на ЗОП при възлагане на обществените поръчки. В случая изпълнението е възложено без провеждане на процедура за обществена поръчка, а чрез т.нар. „in house“ възлагане, което представлява едно от изключенията, при които не се прилага ЗОП. Чрез прилагане на изключението на чл. 14, ал. 1, т. 6, предл. 2-ро от ЗОП (Публичните възложители не прилагат закона: когато юридическо лице, върху което възложителят упражнява контрол, подобен на този, който упражнява върху собствените си структурни звена, възлага поръчки на друго юридическо лице, контролирано от същия възложител и са изпълнителя са изпълнени условията: повече от 80 на сто от дейността на юридическото лице да е формирана от изпълнението на дейности, възложени от възложителя или негови обособени структури или от други юридически лица, контролирани от възложителя; в юридическото лице - изпълнител, да няма пряко частно капиталово участие; по изключение се допуска пряко частно капиталово участие, когато такова се изисква от разпоредби на националното законодателство, в съответствие с ДЕС и ДФЕС, и то не е свързано с контролни или блокиращи правомощия и не оказва решаващо влияние върху дейността на юридическото лице) целият публичен ресурс, с който се финансира изпълнението на проекта се насочва към едно дружество – ТСВ ЕАД. За законосъобразното позоваване на изключението по чл. 14, ал. 2, т. 6, предл. 2-ро от ЗОП, обаче не е достатъчно само обстоятелството, че ДППИ и ТСВ ЕАД са контролирани от общ принципал – министъра на транспорта. Необходимо е също така, ТСВ ЕАД доказано да разполага с необходимите ресурси и капацитет за изпълнение на възложените му дейности, като законът не предвижда възможност за превъзлагане на дейността (изцяло или частично) на други изпълнители.

2. На първо място, ДППИ нарушава правилата на ЗОП и възлага изпълнение на строителни дейности незаконосъобразно поради липсата на капацитет на дружеството ТСВ ЕАД за изпълнение дейностите по удълбочаване на плавателните канали, тъй като както беше посочено по-горе, основната му дейност е изграждането на обекти, които се движат по релси, и поддръжката им. Същото няма никакъв опит, нито ресурси да извършва строителни дейности по изграждане на водни канали. Именно това предопределя порочността на възлагането, което поради невъзможност да бъде изпълнено, обективно налага превъзлагане на изпълнението. Предвид липсата на капацитет ТСВ ЕАД превъзлага изпълнението, като публична информация относно сключените договори, както и такава за последвалото превъзлагане, не е налична. Със сключването на договорите с третите лица възложената по облекчен ред по ЗОП поръчка е превъзложена, първоначално определеният изпълнител (ТСВ ЕАД) се заменя с други лица, без в закона да е предвидена такава възможност, като по този начин изпълнителят по договора е заменен с трети лица, за които няма данни да отговарят на условията на чл. 14, ал. 1, т. 6 от ЗОП. Превъзлагането е незаконно, по арг. от изричната забрана, съдържаща се в чл. 16 от ЗОП, възложителите да се позовават на изключенията по чл. 13 – 15 от ЗОП, когато не са налице указаните в закона основания. 
3. 
4. На следващо място, превъзлагането от ТСВ на частни изпълнители („ЕС Билд“ ДЗЗД и други) е опорочено и на още едно, самостоятелно основание. ТСВ ЕАД също е възложител по смисъла на чл. 5, ал. 1, т. 14 от ЗОП по ЗОП, тъй като отговоря на дефиницията за публичноправна организация по § 2, т. 43 от ДР на ЗОП. Качеството му на възложител по ЗОП е видно от сайта на дружеството. Следователно дори и да имаше законово основание да превъзложи in-house възложената му дейност по удълбочаване на каналите, то ТСВ е следвало да направи това единствено по реда на ЗОП. Възложителите по ЗОП нямат право да се позовават на вътрешни правила при избор на изпълнител при възлагане на дейности, представляващи обект на обществени поръчки и не са налице изключенията по чл. 13 – 15 от ЗОП. В случая, както става ясно от изявлението на министър Георги Тодоров, изпълнителят е избран „от списък“, без провеждане на процедури за възлагане на обществени поръчки, а посредством прилагането на „вътрешни правила“. Подобно възлагане е в грубо нарушение на ЗОП и въведените с него принципи за ефективно разходване на публични средства. Това нарушение води до неосигуряване на конкуренция и прозрачност при избора на външни изпълнители, концентрация на значителни средства в ограничен кръг от фирми, липса на възможност за контрол от страна на компетентните органи върху действията по определяне на външни контрагенти и др., което не осигурява увереност, че публичните ресурси, с които се финансира изпълнението на инфраструктурните проекти се разходват достатъчно икономично, ефективно и ефикасно. Точно напротив, видно от изложеното, в конкретния случай е похарчена сума в размер на 3 пъти пазарната цена за частично изпълнение на проект, чието цялостно изпълнение е технически невъзможно и/или икономически нецелесъобразно, като при това изпълнената част от проекта не ползва държавното пристанище Варна Запад, а евентуално, в бъдещ момент би могла да ползва единствено Пристанище ТЕЦ Езерово. 

5. Гореизброените нарушения при прилагане на ЗОП налагат извършване на проверка и проследяване законността на всички основания за финансови преводи по проекта – по пътя от решението за отпускане на 220 млн. лв. с бюджета за 2020 г. до договорите с крайните изпълнители, както и каква част от сумите към кои лица са преведени и за какво са разходвани.

6. Предвид изначалната невъзможност за осъществяване на проекта без допълнително планиране, проектиране и финансиране на невъзможността за удълбочаване в три точки от проекта се налага извършване на проверка относно целесъобразността на разходване на държавните ресурси и налице ли са вреди и в какъв размер за държавния бюджет поради тази изначална невъзможност.

7. Предвид становището на ДНСК и АДФИ за допуснати нарушения и престъпления по време на строителството, следва да се извърши проверка за това кой, на какво основание е извършвал строителни дейности в Канал 1 и Канал 2 на Пристанище Варна Запад, кой и на какво основание е изготвял и подписвал актове и протоколи по време на строителството и в случай, че действително се установят данни за измама или други престъпления, отговорните лица да бъдат привлечени към наказателна отговорност. 

8. Предвид публичната информация, че страните по последващите договори ТСВ ЕАД и ЕС Билд ДЗЗД отказват достъп до сключените от тях договори, следва да се изискат отново същите с цел установяване на поетите задължения и понесените от бюджета вреди, като в случай на отказ се предприемат действия по ангажиране наказателната отговорност на лицата. 
[bookmark: _Hlk6392351]
УВАЖАЕМИ ГОСПОДИН МИНИСТЪР, 
Въз основа на изложеното, Ви сезираме по компетентност, като молим да извършите проверка, съберете относимите доказателства и установите дали са налице извършени нарушения или престъпления във връзка със сочените обстоятелства, като очакваме след завършването ѝ да ни информирате за резултатите. 

Приложения:

30.03.2022 г.
гр. София
С уважение, 
БОЙКО СТАНКУШЕВ
/Директор/

